次京師韵送表弟程懿叔赴夔州運判
作者：蘇軾
朝代：宋

paragraphs: 與子甥舅氏，摧頹各蒼顔。
並爲東諸侯，長此佳江山。
寒松無時花，安得插髻鬟。
惟將老不死，一笑榮枯間。
我甚似樂天，但無素與蠻。
挂冠及未耄，當獲一紀閑。
子亦拙進取，才高命堅頑。
譬如萬斛舟，行此九折灣。
仲氏新得道，一漚目塵寰。
歲晚家鄉路，莫遣生榛菅。